CELEX: 62010CN0111
Language: sl
Date: 2010-03-01 00:00:00
Title: Zadeva C-111/10: Tožba, vložena 1. marca 2010 – Evropska komisija proti Svetu Evropske unije

1.5.2010   
            
            
               SL
            
            
               Uradni list Evropske unije
            
            
               C 113/32
            
         Tožba, vložena 1. marca 2010 – Evropska komisija proti Svetu Evropske unije
   (Zadeva C-111/10)
   2010/C 113/50
   Jezik postopka: angleščina
   
      Stranki
   
   
      Tožeča stranka: Evropska komisija (zastopniki: V. Di Bucci, L. Flynn, B. Stromsky, A. Stobiecka-Kuik)
   
      Tožena stranka: Svet Evropske unije
   
      Predlog tožeče stranke:
   
   
               —
            
            
               Sklep Sveta z dne 16. decembra 2009 o dodelitvi državne pomoči s strani oblasti Republike Litve za nakup kmetijskih zemljišč v državni lasti med 1. januarjem 2010 in 31. decembrom 2013 (1) naj se razglasi za ničnega;
            
         
               —
            
            
               Svetu Evropske unije naj se naloži plačilo stroškov.
            
         
      Tožbeni razlogi in bistvene trditve
   
   
               1.
            
            
               Svet je s sprejetjem spornega sklepa razvrednotil odločbo Komisije, ki je bila sprejeta na podlagi predloga ustreznih ukrepov iz točke 196 Smernic Skupnosti o državni pomoči v kmetijskem in gozdarskem sektorju 2007–2013 (2) (v nadaljevanju: Kmetijske smernice 2007) in nepogojnega sprejetja tega predloga s strani Litve ter slednji nalaga, da preneha z izvajanjem obstoječe sheme pomoči za nakup kmetijskih zemljišč v državni lasti najkasneje do 31. decembra 2009. Pod pretvezo izjemnih okoliščin je Svet Litvi dejansko dovolil obdržati shemo do prenehanja veljavnosti Kmetijskih smernic 2007, to je do 31. decembra 2013. Okoliščine, ki jih Svet navaja v utemeljitev svojega sklepa, očitno niso take izjemne okoliščine, ki bi upravičevale sprejeti sklep in ne upoštevajo odločbe Komisije o tej shemi.
            
         
               2.
            
            
               Komisija v podporo svoji ničnostni tožbi navaja štiri tožbene razloge:
               
                            
                        
                        
                           Prvič, meni, da Svet zaradi člena 108(2), tretji pododstavek, PDEU ni pristojen za sprejetje akta, saj je bila pomoč, ki jo je potrdil, obstoječa pomoč, za katero se je Litva zavezala, da jo bo odpravila do konca leta 2009, s tem ko je sprejela ustrezne ukrepe, ki ji jih je predlagala Komisija.
                        
                     
                            
                        
                        
                           Drugič, navaja, da je Svet, s tem ko je razvrednotil odločitev, da lahko Litva ukrepe pomoči, ki bi jih lahko obdržala do konca leta 2009, vendar ne dlje, obdrži do konca leta 2013, zlorabil svoja pooblastila.
                        
                     
                            
                        
                        
                           Tretjič, sprejetje spornega sklepa krši načelo lojalnega sodelovanja, ki velja tako za države članice kot za odnose med institucijami. S svojim sklepom je Svet Litvo oprostil od obveznosti sodelovanja s Komisijo glede ustreznih ukrepov, ki jih je ta država sprejela v zvezi z obstoječimi pomočmi za nakup kmetijskih zemljišč v državni lasti v kontekstu sodelovanja na podlagi člena 108(1) PDEU.
                        
                     
                            
                        
                        
                           Nazadnje, Komisija navaja, da je Svet napravil očitno napako pri presoji, saj je ugotovil, da obstajajo izjemne okoliščine, ki upravičujejo sprejetje potrjenega ukrepa. Komisija za primer, da bi katerakoli izmed izjemnih okoliščin obstajala, navaja, da sporni sklep potrjuje pomoč, ki bodisi ne more vplivati na te izjemne okoliščine bodisi presega tisto, kar je potrebno za njihovo odpravo, ter tako krši načelo sorazmernosti.
                        
                     
         
      (1)  2009/983/EU, UL L 338, str. 93.
   
      (2)  UL 2006 C 319, str. 1